**เฟอเรโร รอชเชอร์**  (อักษรโรมัน: Ferrero Rocher) เป็นขนมหวานทำจากช็อกโกแลตและเฮเซลนัต ซึ่งแฟร์เรโรเอสพีเอ บริษัทช็อกโกแลตอิตาลี เป็นผู้ผลิต

ประวัติ
-------

เฟอเรโร รอชเชอร์ มีขึ้นในยุโรปเมื่อ ค.ศ. 1982 แต่เมื่อออกจำหน่ายได้ไม่นาน ก็พักการผลิตไประยะหนึ่งเพราะปัญหาการพิมพ์ฉลาก

มีเกเล แฟร์เรโร (Michele Ferrero) ซึ่งได้รับขนานชื่อว่าเป็นผู้คิดค้นผลิตภัณฑ์นี้ ตั้งชื่อผลิตภัณฑ์ตามชื่อถ้ำ "รอเชเดอมาซาบีแยล" (Rocher de Massabielle) ที่เมืองลูร์ด (Lourdes) อันเป็นที่ตั้งวิหารในศาสนาคริสต์ โดยคำว่า "รอเช" (rocher) ในภาษาฝรั่งเศสนั้น หมายความว่า หิน หรือก้อนหิน

ส่วนประกอบ
----------

เฟอเรโร รอชเชอร์ หนึ่งลูก ประกอบด้วย ผลเฮเซลนัตคั่ว เคลือบด้วยช็อกโกแลตที่ทำจากเฮเซลนัต จากนั้นหุ้มด้วยเวเฟอร์บาง ๆ หนึ่งชั้น แล้วเคลือบด้วยช็อกโกแลตนมผสมเฮเซลนัตบด ก่อนห่อด้วยกระดาษสีทอง

ส่วนประกอบทั่วไป ได้แก่ ช็อกโกแลนม, น้ำตาล, เนยโกโก้, มวลโกโก้, ผงโกโก้ไขมันต่ำ, หางนม, นมผงขาดมันเนย, น้ำมันเนย, น้ำมันปาล์ม, แป้งสาลี, เฮเซลนัต, เกลือ, และโซเดียมไบคาร์บอเนต และใช้เลซิทินเป็นสารทำให้เกาะตัว

ภาพแสดงชั้นแต่ละชั้นของเฟอเรโร รอชเชอร์ หนึ่งลูก

การผลิต
-------

การผลิตนั้นใช้เครื่องจักร ขั้นตอนการผลิตไม่เป็นที่เปิดเผย และไม่อนุญาตให้นำอุปกรณ์บันทึกภาพหรือเสียงเข้าในสถานที่ผลิต นับแต่ ค.ศ. 2015 มีนักวารสารศาสตร์ได้รับเชิญเข้าชมสถานที่เพียงไม่กี่คน และมีสถิติว่า นับตั้งแต่ปีเดียวกันนั้น โรงงานที่แอลบาผลิตเฟอเรโร รอชเชอร์ วันละ 24 ล้านลูก

การจำหน่าย
----------

แต่ละปี มีเฟอเรโร รอชเชอร์ ราว 3.6 ล้านลูกวางขายในประเทศต่าง ๆ กว่า 40 ประเทศ ในจำนวนนี้เป็นประเทศในยุโรป 28 ประเทศ, อเมริกา 9 ประเทศ, เอเชีย 9 ประเทศ, โอเชียเนีย 2 ประเทศ, และแอฟริกา 2 ประเทศ

ผลกระทบทางวัฒนธรรม
------------------

### คริสต์มาส

เฟอเรโร รอชเชอร์ ได้รับการเชื่อมโยงกับวันคริสต์มาสและปีใหม่ โดยนับตั้งแต่ ค.ศ. 2015 ร้อยละ 61 ของยอดขายเกิดขึ้นในช่วงสามเดือนสุดท้ายของปี

### การโฆษณาในสหราชอาณาจักร

ในสหราชอาณาจักรช่วงคริสต์ทศวรรษ 1990 มีการออกโฆษณาเป็นชุดเพื่อประชาสัมพันธ์ผลิตภัณฑ์นี้โดยอ้างอิงงานเลี้ยงในที่พักทูตยุโรป และโฆษณาดังกล่าวถูกล้อเลียนบ่อยครั้งในวัฒนธรรมประชานิยม ใน ค.ศ. 2000 โฆษณานี้ติดอันดับที่ 21 ในผลสำรวจความนิยม "100 โฆษณายอดเยี่ยม" ของสถานีโทรทัศน์ช่อง 4 แห่งสหราชอาณาจักร

### ฮ่องกงและจีน

เฟอเรโร รอชเชอร์ กับนมผงสำหรับทารก เป็นหนึ่งในสินค้าสิบอย่างที่ถูกลักลอบนำเข้าจีนแผ่นดินใหญ่ผ่านชายแดนฮ่องกงมากที่สุด

อ้างอิง
-------

1. ↑  Allen, Lawrence L. (1 January 2010). *Chocolate Fortunes: The Battle for the Hearts, Minds, and Wallets of China's Consumers* (ภาษาอังกฤษ). AMACOM Div American Mgmt Assn. ISBN 9780814414323.
2. ↑  Caldwell, Zelda (8 May 2018). "How Ferrero Rocher chocolates were inspired by the Virgin Mary" (ภาษาอังกฤษ). Aleteia. คลังข้อมูลเก่าเก็บจากแหล่งเดิมเมื่อ 2020-02-28. สืบค้นเมื่อ 2020-11-03.
3. ↑  "rocher - traduction - Dictionnaire Français-Anglais". WordReference.com.
4. ↑  "A Brilliant Idea …". Ferrero Rocher. คลังข้อมูลเก่าเก็บจากแหล่งเดิมเมื่อ 2013-06-20. สืบค้นเมื่อ 2020-11-03.
5. ↑  "Ferrero Rocher". *ferrero.ca*. คลังข้อมูลเก่าเก็บจากแหล่งเดิมเมื่อ 2012-03-02. สืบค้นเมื่อ 14 July 2016.
6. 1 2 3  Sarah Butler (30 October 2015). "Full steam ahead at Ferrero factory as chocolatier eyes No 1 spot in UK". *The Guardian*.
7. ↑  Iyoob, Umar. "Report on Ferrero (Rocher)". Scribd. สืบค้นเมื่อ 16 July 2016.
8. ↑  "Ferrero - Worldwide". Ferrero. สืบค้นเมื่อ 16 July 2016.
9. ↑  Wood, Zoe (17 November 2009). "Family behind Ferrero Rocher linked to deal with Cadbury". *The Guardian*. London.
10. ↑  "The 100 Greatest TV Ads". London: Channel 4. 2000. คลังข้อมูลเก่าเก็บจากแหล่งเดิมเมื่อ 18 June 2001. สืบค้นเมื่อ 4 August 2019.
11. ↑  Sturzel, Winston (11 January 2018). "Milk and Chocolate SMUGGLING worse than HEROIN smuggling in China!". *Serpentza (YouTube channel)*.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **เฟอเรโร รอชเชอร์**

* เว็บไซต์ทางสหราชอาณาจักร
* เว็บไซต์ทางสหรัฐ